**๑๓. สุมนาเทวี วตฺถุ ๑๔๐**

“**อิธ นนฺทติ, เปจฺจ นนฺทตี**ติ อิมํ ธมฺมเทสนํ สตฺถา เชตวเน วิหรนฺโต สุมนาเทวึ อารพฺภ กเถสิ ฯ

สาวตฺถิยํ หิ เทวสิกํ อนาถปิณฺฑิกสฺส เคเห เทฺว ภิกฺขุสหสฺสานิ ภุญฺชนฺติ, ตถา วิสาขาย มหาอุปาสิกาย ฯ สาวตฺถิยญฺจ โย โย ทานํ ทาตุกาโม โหติ; โส โส เตสํ อุภินฺนํ โอกาสํ ลภิตฺวา ว กโรติ ฯ “กึการณาติ ฯ “ตุมฺหากํ ทานคฺคํ อนาถปิณฺฑิโก วา วิสาขา วา อคตาติ ปุจฺฉิตฺวา, “นาคตาติ วุตฺเต, สตสหสฺสํ วิสฺสชฺเชตฺวา กตทานมฺปิ “กึ ทานํ นาเมตนฺติ ครหนฺติ ฯ อุโภปิ หิ เต ภิกฺขุสงฺฆสฺส รุจิญฺจ อนุจฺฉวิกกิจฺจานิ จ ชานนฺติ ฯ เตสุ วิหรนฺเตสุ, ภิกฺขู จิตฺตานุรูปเมว ภุญฺชนฺติ ฯ ตสฺมา สพฺเพ ทานํ ทาตุกามา เต คเหตฺวา คจฺฉนฺติ ฯ อิติ เต อตฺตโน ฆเร ภิกฺขู ปริวิสิตุํ น ลภนฺติ ฯ ตโต วิสาขา “โก นุ โข มม ฐาเน ฐตฺวา ภิกฺขุสงฺฆํ ปริวิสิสฺสตีติ อุปธาเรนฺตี ปุตฺตสฺส ธีตรํ ทิสฺวา ตํ อตฺตโน ฐาเน ฐเปสิ ฯ สา ตสฺสา นิเวสเน ภิกฺขุสงฺฆํ ปริวิสติ ฯ อนาถปิณฺฑิโกปิ มหาสุภทฺทํ นาม เชฏฺฐธีตรํ ฐเปสิ ฯ สา หิ ภิกฺขูนํ เวยฺยาวจฺจํ กโรนฺตี ธมฺมํ สุณนฺตี โสตาปนฺนา หุตฺวา ปติกุลํ อคมาสิ ฯ ตโต จุลฺลสุภทฺทํ ฐเปสิ ฯ สาปิ ตเถว กโรนฺตี โสตาปนฺนา หุตฺวา ปติกุลํ คตา ฯ อถ สุมนาเทวึ นาม กนิฏฺฐธีตรํ ฐเปสิ ฯ สา ปน ธมฺมํ สุตฺวา สกทาคามิผลํ ปตฺวา, กุมาริกา ว หุตฺวา ตถารูเปน อผาสุเกน อาตุรา อาหารุปจฺเฉทํ กตฺวา ปิตรํ

๑๓. สุมนาเทวี วตฺถุ ๑๔๑

ทฏฺฐุกามา หุตฺวา ปกฺโกสาเปสิ ฯ โส เอกสฺมึ ทานคฺเค ตสฺสา สาสนํ สุตฺวา ว อาคนฺตฺวา “กึ อมฺม สุมเนติ อาห ฯ สา ปิตรํ อาห “กึ กนิฏฺฐภาติกาติ ฯ “วิปฺปลปสิ อมฺมาติ ฯ “น วิปฺปลปามิ กนิฏฺฐภาติกาติ ฯ “ภายสิ อมฺมาติ ฯ “น ภายามิ กนิฏฺฐภาติกาติ ฯ เอตฺตกํ วตฺวาเยว ปน สา กาลมกาสิ ฯ โส โสตาปนฺโนปิ สมาโน เสฏฺฐี ธีตริ อุปฺปนฺนโสกํ อธิวาเสตุํ อสกฺโกนฺโต ธีตุ สรีรกิจฺจํ กาเรตฺวา โรทนฺโต สตฺถุ สนฺติกํ คนฺตฺวา, “กึ คหปติ ทุกฺขี ทุมฺมโน อสฺสุมุโข รุทมาโน อาคโตสีติ วุตฺเต, “ธีตา เม ภนฺเต สุมนาเทวี กาลกตาติ อาห ฯ “อถ กสฺมา โสจสิ, นนุ สพฺเพสํ เอกํสิกํ มรณนฺติ ฯ “ชานาเมตํ ภนฺเต, เอวรูปา ปน เม หิโรตฺตปฺปสมฺปนฺนา ธีตา, สา มรณกาเล สตึ ปจฺจุปฏฺฐาเปตุํ อสกฺโกนฺตี วิปฺปลปมานา มตา: เตน เม อนปฺปกํ โทมนสฺสํ อุปฺปชฺชตีติ ฯ “กึ ปน ตาย กถิตํ มหาเสฏฺฐีติ ฯ “อหํ ตํ ภนฺเต ‘กึ อมฺม สุมเนติ อามนฺเตสึ, อถ มํ อาห ‘กึ กนิฏฺฐภาติกาติ; ตโต ‘วิปฺปลปสิ อมฺมาติ วุตฺเต, ‘น วิปฺปลปามิ กนิฏฺฐภาติกาติ; ‘ภายสิ อมฺมาติ, ‘น ภายามิ กนิฏฺฐภาติกาติ; เอตฺตกํ วตฺวา กาลมกาสีติ ฯ อถ นํ ภควา อาห “น หิ เต มหาเสฏฺฐิ ธีตา วิปฺปลปตีติ ฯ “อถ กสฺมา เอวมาหาติ ฯ “กนิฏฺฐตฺตาเยว; ธีตา หิ เต คหปติ มคฺคผเลหิ ตยา มหลฺลิกา; ตฺวํ หิ โสตาปนฺโน, ธีตา ปน เต สกทาคามินี; สา มคฺคผเลหิ มหลฺลิกตฺตา ตํ เอวมาหาติ ฯ “เอวํ ภนฺเตติ ฯ “เอวํ คหปตีติ ฯ “อิทานิ กุหึ นิพฺพตฺตา ภนฺเตติ ฯ “ตุสิตภวเน คหปตีติ วุตฺเต,

๑๓. สุมนาเทวี วตฺถุ ๑๔๓

“ภนฺเต มม ธีตา อิธ ญาตกานํ อนฺตเร นนฺทมานา วิจริตฺวา อิโต คนฺตฺวาปิ นนฺทนฏฺฐาเนเยว นิพฺพตฺตาติ ฯ อถ นํ สตฺถา “อาม คหปติ อปฺปมตฺตา นาม คหฏฺฐา วา ปพฺพชิตา วา อิธโลเก จ ปรโลเก จ นนฺทนฺติเยวาติ วตฺวา อิมํ คาถมาห

**“อิธ นนฺทติ, เปจฺจ นนฺทติ,**

**กตปุญฺโญ อุภยตฺถ นนฺทติ,**

**‘ปุญฺญํ เม กตนฺติ นนฺทติ,**

**ภิยฺโย นนฺทติ สุคฺคตึ คโตติ ฯ**

ตตฺถ “**อิธา**ติ: อิธโลเก กมฺมนนฺทเนน นนฺทติ ฯ **เปจฺจา**ติ: ปรโลเก วิปากนนฺทเนน นนฺทติ ฯ **กตปุญฺโญติ**: นานปฺปการสฺส ปุญฺญสฺส กตฺตา ฯ **อุภยตฺถา**ติ: อิธ “กตํ เม กุสลํ, อกตํ เม ปาปนฺติ นนฺทติ, ปรตฺถ วิปากํ อนุภวนฺโต นนฺทติ ฯ **ปุญฺญํ เม**ติ: อิธ นนฺทนฺโต ปน “ปุญฺญํ เม กตนฺติ โสมนสฺสมตฺตเกเนว กมฺมนนฺทนํ อุปาทาย นนฺทติ ฯ **ภิยฺโย**ติ: วิปากนนฺทเนน ปน สุคตึ คโต, สตฺตปญฺญาสวสฺสโกฏิโย สฏฺฐิญฺจ วสฺสสตสหฺสานิ ทิพฺพสมฺปตฺตึ อนุภวนฺโต ตุสิตปุเร อติวิย นนฺทตีติ ฯ

คาถาปริโยสาเน พหู โสตาปนฺนาทโย อเหสุํ ฯ มหาชนสฺส ธมฺมเทสนา สาตฺถิกา ชาตาติ ฯ

สุมนาเทวี วตฺถุ ฯ

\*\*\*\*\*\*\*\*\*\*\*